b'\n_START_ARTICLE_\nMagnet (glasbena skupina)\n_START_PARAGRAPH_\nMagnet (tudi Magneti) je slovenska glasbena skupina iz Prekmurja, nastala leta 1973. Skupino so ustanovili Jo\xc5\xbee Geren\xc4\x8der (bobni, vokal), Jo\xc5\xbee Gla\xc5\xbear (kitara, vokal), Jo\xc5\xbee Ru\xc5\xbei\xc4\x8d (vodja skupine - bas kitara, vokal) in Jo\xc5\xbee Vukan (klaviature, vokal)._NEWLINE_Leta 1974 je v skupini \xc5\xbee pri\xc5\xa1lo do prve spremembe. Bobnarja Jo\xc5\xbeeta Geren\xc4\x8derja je zamenjal Drago Tav\xc4\x8dar. Skupina je v tistih letih med drugim nastopala na takrat najuglednej\xc5\xa1em plesi\xc5\xa1\xc4\x8du v vzhodni Sloveniji, v gosti\xc5\xa1\xc4\x8du \xc5\xa0injor v Martjancih. Istega leta so pri\xc4\x8deli z izvajanjem lastnih skladb. Nastali sta\xc2\xa0\xc2\xbbMonika\xc2\xab\xc2\xa0in\xc2\xa0\xc2\xbbJuli\xc5\xa1ka\xc2\xab, ki ju je napisal Jo\xc5\xbee Gla\xc5\xbear._NEWLINE_Leta 1977 se je zgodila druga sprememba v sestavi. Jo\xc5\xbeeta Gla\xc5\xbearja in Jo\xc5\xbeeta Vukana sta zamenjala Jo\xc5\xbee Grlec in Jo\xc5\xbee Geri\xc4\x8d. V tem letu so se \xc4\x8dlani zasedbe prvi\xc4\x8d odpravili v London po novo glasbeno opremo. Dve leti pozneje je skupina nastopala v naslednji zasedbi: Miran Celec, Mirko Kova\xc4\x8d, Toni \xc5\xa0afari\xc4\x87, Jo\xc5\xbee Ru\xc5\xbei\xc4\x8d in Laci Gy\xc3\xb6rek._NEWLINE_Do naslednjih sprememb v skupini je spet pri\xc5\xa1lo leta 1981, ko so skupino sestavljali Laci Gy\xc3\xb6rek, Branko Sapa\xc4\x8d, Marjan Vidic, Borut Kocjan in Jo\xc5\xbee Ru\xc5\xbei\xc4\x8d._NEWLINE_Leta 1983 sta se Laciju Gy\xc3\xb6reku, Branku Sapa\xc4\x8du in Jo\xc5\xbeetu Ru\xc5\xbei\xc4\x8du pridru\xc5\xbeila Brane Battisti in Borut Se\xc5\xa1ek. V tem obdobju je skupina delovala kot spremljevalni ansambel za spremljanje dvajsetih solistov, med katerimi so bili Neda Ukraden, Zlatko Pejakovi\xc4\x87, Darko Domijan, Oto Pestner, Alfi Nipi\xc4\x8d, Andrej \xc5\xa0ifrer, Ivo Mojzer, Marijan Smode in drugi. Magneti so takrat nastopali po Jugoslaviji, Avstriji, Nem\xc4\x8diji in \xc5\xa0vici._NEWLINE_Leta 1987 pa je skupino Magnet po mnenju mnogih sestavljala najbolj udarna zasedba: Branko Sapa\xc4\x8d, Vlado Mi\xc4\x8dev, Miha Bala\xc5\xbei\xc4\x8d, Jo\xc5\xbee Ru\xc5\xbei\xc4\x8d in Boris Vu\xc4\x8dki\xc4\x8d._NEWLINE_Prvo kaseto Bodi sre\xc4\x8dna Julija so posneli leta 1988, za njo pa so prejeli srebrno priznanje Zalo\xc5\xbebe kaset in plo\xc5\xa1\xc4\x8d RTV Slovenija (ZKP RTV Slovenija). Hit s te kasete je pesem\xc2\xa0\xc2\xbbJutri sin va\xc5\xa1 bo postal vojak\xc2\xab. V istem letu jih je Neda Ukraden povabila na enomese\xc4\x8dno turnejo po Avstraliji. Tja so se \xc5\xa1e enkrat vrnili leto pozneje z Vinkom \xc5\xa0imekom, ko je iz\xc5\xa1la tudi njihova druga kaseta z naslovom O\xc5\xbeenil se bom, ki je dobila zlato priznanje ZKP RTV Slovenija, na njej pa sta uspe\xc5\xa1nici\xc2\xa0\xc2\xbbO\xc5\xbeenil se bom\xc2\xab\xc2\xa0in\xc2\xa0\xc2\xbbMonika\xc2\xab._NEWLINE_Zlati sta bili tudi leta 1990 izdana kaseta Vsi so venci vejli, z uspe\xc5\xa1nicami\xc2\xa0\xc2\xbbPijmo ga, pijmo\xc2\xab,\xc2\xa0\xc2\xbbJulija\xc2\xab\xc2\xa0in\xc2\xa0\xc2\xbbVsi so venci vejli\xc2\xab, ter \xc4\x8detrta kaseta Prstan poklanjam ti, ki so jo izdali leta 1991. Najbolj znani pesmi s te kasete pa sta naslovna\xc2\xa0\xc2\xbbPrstan poklanjam ti\xc2\xab\xc2\xa0in\xc2\xa0\xc2\xbbDanes je tvoj rojstni dan\xc2\xab. Serijo izdaj so kon\xc4\x8dali leta 1992, ko so izdali album Polno\xc4\x8dni poljub in najve\xc4\x8dje uspe\xc5\xa1nice._NEWLINE_Leta 1994 sta se Magnetom pridru\xc5\xbeila Oliver Antauer (vokal) in Gorazd Kozmus (klaviature). Tega leta je skupina pod vodstvom producenta Rajka Dujmi\xc4\x87a posnela zadnji album \xc4\x8ce\xc5\xa1nje in dekleta, s katere je uspe\xc5\xa1nica\xc2\xa0\xc2\xbbNe jo\xc4\x8di Marija\xc2\xab._NEWLINE_Leta 1999 se jim je prvi\xc4\x8d in doslej zadnji\xc4\x8d v zgodovini pridru\xc5\xbeila pevka. Karmen Sre\xc5\xa1 je v skupino pri\xc5\xa1la skupaj z Ale\xc5\xa1em Miholi\xc4\x8dem, Marjanom Vidicem in Jo\xc5\xbeetom Sre\xc5\xa1em. V tem obdobju je skupina sodelovala s Simono Weiss in nastopila na stoti oddaji ZOOM._NEWLINE_Magneti so prenehali delovati leta 2002._NEWLINE_Leta 2008 je skupina ponovno nastopila, in sicer v oddaji Na zdravje! na RTV Slovenija ter v silvestrski oddaji televizije AS iz Murske Sobote._NEWLINE_19. aprila 2013 je skupina pripravila koncert ob 40. obletnici nastanka. Predstavila se je v najudarnej\xc5\xa1i zasedbi, z njimi pa so nastopili tudi biv\xc5\xa1i pevci in drugi gostje (Ivo Mojzer, Neda Ukraden, ansambel \xc5\xa0trk, Son\xc4\x8dna uprava, vokalna skupina Aeternum in Brass band prekmurske godbe Bakovci). Ob tej prilo\xc5\xbenosti je bil izdan tudi album Uspe\xc5\xa1nice z najve\xc4\x8djimi hiti skupine.'